Na der grote. Ersamen, leven heren unde besunderges gude vrunde. Wy hadden den breff, de uppe der latesten dachvart tho Woldemer van dussen steden des landes gheholden unde darsulves gemaket wart, an den hovetman to Wyborch gesant und ok der gemeynen Hensestede breff darby. Unde de sulve bode de qwam nu weder van dar des dynstages to paschen unde brochte van deme hovetmanne enen breff weder vor en antworde uppe der stede breff dusses landes, sprekende an de heren van Riige unde an ju heren unde an de van Woldmar unde wolde uns gheyn antworde schryven; welken breff, de an ju heren ghesant was, hebbe wy upgebroken unde gelesen unde senden ene ju in dusseme breve besloten, in welken breve dar juwe vorsychtige wysheyt wol ynne vornemen mach, dat des vorscrevenen hovetmans clage is, dat des heren des konynges manne unde undersaten hiir uppe ede gedrungen syn unde etliken gawalt unde hynder ghescheyn sii an gude, dat se to Wyborch wart voren wolden. Leven heren, des begere wy juwer ersamycheyt to wetene, dat hiir de van Wyborch unde ok ander lude ut Sweden quemen unde wolden hiir solt unde unser gud kopen, dat se in de Nuue uppe de Russen voren wolden; des worde wy hiir umme des ghemeynen beste willen to rade unde vorboden, dat men hiir nenerleye gud utvooren solde, men moste dat besweren unde vorrechten, dat se dat gud in de Nuue uppe de Russen nycht voren wolden, men dattet in den riiken des heren konynges gesleten worde. Unde, leven heren, dyt sulve dat schryve wy ju unde gii schreven uns weder, dattet ok juwe wille unde guddunken wol were, alse ju lichte wol vordencken mach. Hiirumme, ersamen, leven heren, bidde wy juwe ersamicheyt myt alleme vlyte begherende, dat gii dussen inbeslotenen breff den heren van der Riige vort senden willen myt den aller ersten, dat gii kunnen, unde dat se unde gii vormidst juwer vorsychtygen wysheyt des ghemeynen copmans beste ane besorgen unde betrachten willen unde uns thegen den hovetman in den saken entschuldigen wyllen, des wy tho juwer wisheit ghansliken vormodende syn, unde dat de heren van der Riige deme hovetmanne vorscreven vormidst erer unde juwer wysheyt een vrontlik antworde van unser aller wegen schryven willen unde senden uns den breff unde de utschryfft des breves darby sunder sumen, so wy ……. [bre]ff[es v]ort deme hovetmanne by eme boden senden. Item, leven heren, so hebbe wy hiir warhafftyge tydynge, dat de sulve hovetman breve to Naugarden ghescreven hevet unde hevet se ghevarnt, dat se ere gud myt der Dutschen gude nicht vormengen, wante he hebbe myt den Dutschen utthostande, unde neyn gud tor Nuue wart utschepen, wante wordet en genomen, dar en solde de here de konynck noch he nyne manynge umme lyden. Hiirumme, leve[n] here[n], so dunket uns nutte wesen, offtet ju unde den heren van der Riige gheleyvet, dat wy hiir vorbeyden dat me de Nuue noch de Narwe nycht en soke byt so lange, dat me see, war dat henne welle, up dat de copman unbeschediget blyve unde dat gii een antworde weder van deme hovetmanne krygen. Unde wes juwe wille unde guddunkent hiirane is, beghere wy juwe unvorthogerde antworde.